29/05/2019 | Administración LocalMunicipal
Cambre
Actuacións administrativas automatizadas e selo electrónico do Concello de Cambre

Esta Alcaldía, con data 23 de maio de 2019, ditou a resolución núm.999/2019 que literalmente se transcribe a seguir: «O artigo 41.1. da Lei 40/2015, do 1 de outubro, de réxime xurídico do sector público, establece que: “Enténdese por actuación administrativa automatizada calquera acto ou actuación realizada integramente a través de medios electrónicos por unha Administración pública no marco dun procedemento administrativo e na cal non interviñese de forma directa un empregado público.” O apartado 2 do artigo 41 prevé que: “En caso de actuación administrativa automatizada deberase establecer previamente o órgano ou órganos competentes, segundo os casos, para a definición das especificacións, programación, mantemento, supervisión e control de calidade e, se for o caso, auditoría do sistema de información e do seu código fonte. Así mesmo, indicarase o órgano que debe ser considerado responsable para efectos de impugnación.” Así mesmo, o artigo 42, baixo a rúbrica “Sistemas de sinatura para a actuación administrativa automatizada”, prevé que: “No exercicio da competencia na actuación administrativa automatizada, cada Administración pública poderá determinar os supostos de utilización dos seguintes sistemas de sinatura electrónica: a) Selo electrónico de Administración pública, órgano, organismo público ou entidade de dereito público, baseado en certificado electrónico recoñecido ou cualificado que reúna os requisitos esixidos pola lexislación de sinatura electrónica. b) Código seguro de verificación vinculado á Administración pública, órgano, organismo público ou entidade de dereito público, nos termos e condicións establecidos, que permita, en todo caso, a comprobación da integridade do documento mediante o acceso á sede electrónica correspondente.” Así pois, a Lei 40/2015 regula a posibilidade de utilizar o selo de órgano por parte das Administracións públicas na actuación administrativa automatizada. Con todo, esta aplicación non se pode utilizar de maneira indiscriminada, senón que se ten que usar de acordo cos principios que a mesma lei establece, para calquera acto ou actuación realizada integramente a través de medios electrónicos por parte dunha Administración pública, no marco dun procedemento administrativo, e de xeito que non interveña de maneira directa un empregado público. Corresponde a cada Administración determinar os supostos e trámites en que o selo de órgano pode ser aplicado, isto tras unha adecuada valoración dos supostos que se poden realizar baixo unha actuación administrativa automatizada, de acordo co principio de proporcionalidade e sen que se produza unha mingua de garantías da persoa administrada. Á vista do disposto no artigo 70 bis.3 da Lei 7/1985, do 2 de abril, reguladora das bases do réxime local, e en uso das atribucións que me son conferidas no artigo 21.1 a) e s) da citada lei, RESOLVO: Primeiro: Aprobar as seguintes actuacións administrativas automatizadas do Concello de Cambre: - De carácter xeral: Todas as actuacións e procedementos que se vaian incorporando, con carácter automatizado, á Plataforma de Tramitación Electrónica do Concello de Cambre ou á súa sede electrónica (https://sede.cambre.es)- De carácter específico: · Expedición de certificados e volantes de empadroamento · Expedición automática de recibos de presentación no rexistro electrónico da Administración Segundo: Os órganos competentes en relación coas actuacións administrativas automatizadas, en exercicio da función de fe pública administrativa, son os seguintes: - Para a definición das especificacións o detalle do procedemento de creación e emisión do certificado: Secretaría da Corporación. - Para o deseño informático, programación e mantemento e auditoría do sistema de información e do código fonte: A Xerencia de Informática da Deputación da Coruña - Para a supervisión e control de calidade: Secretaría da Corporación Terceiro: Crease o selo electrónico de órgano do Concello de Cambre coa seguinte denominación: SELO DE ÓRGANO DO CONCELLO DE CAMBRE. A responsabilidade da utilización para os efectos de impugnación corresponde ao Concello de Cambre. As características do certificado e a verificación de documentos asinados con selo de órgano poderase realizar na sede electrónica do Concello de Cambre (https://sede.cambre.es). O selo electrónico de órgano do Concello de Cambre poderase utilizar nos procesos de tramitación automatizada sinalados anteriormente. O órgano responsable para os efectos de impugnación é a Alcaldía do Concello de Cambre. Cuarto: A tramitación automática dos procedementos realizarase do seguinte xeito: 1. Os interesados poderán iniciar a tramitación automática dos procedementos indicados no Rexistro telemático do Concello de Cambre (https://sede.cambre.es). 2. Os interesados poderanse identificar e autenticar mediante documento nacional de identidade ou documento equivalente.3. A tramitación electrónica automatizada contempla a captura automática de información contida nas bases de datos corporativas do concello.4. As aplicacións informáticas coas que se realizará a tramitación electrónica automatizada á que se refire esta resolución son, ademais de todas aquelas cuxa norma de creación así o prevea, as seguintes: XESTIÓN DE PROCEDEMENTOS (TEDeC/SIGM). 5. Ostentarán permisos de selado electrónico unicamente os empregados públicos que sexan acreditados pola Secretaría da Corporación.6. O concello emitirá resolución automatizada que recollerá expresamente, ademais do contido establecido con carácter xeral na Lei 39/2015, do 1 de outubro, de procedemento administrativo común das Administracións públicas, o seguinte: a) A súa condición de acto administrativo automatizado. b) O selo electrónico da entidade. c) O órgano que ha de considerarse responsable para os efectos de impugnación, de acordo co indicando no apartado terceiro.7. O código electrónico de verificación permitirá verificar a autenticidade dos documentos xerados electrónica e automaticamente nos procedementos automatizados.8. Os expedientes administrativos e documentos xerados polas citadas aplicacións almacénanse nos sistemas de información municipais. As ditas aplicacións informáticas garantirán o control dos prazos, a identificación dos órganos responsables dos procedementos, así como a tramitación ordenada dos expedientes administrativos.9. As indicadas resolucións serán recorridas ante o órgano xurisdicional contencioso-administrativo, logo da reclamación potestativa ante a Alcaldía, na forma establecida na Lei de procedemento administrativo.10. Os expedientes de tramitación automática arquivaranse no xestor documental TEDeC/SIGM, asinado mediante selo electrónico do concello.11. As copias dos documentos electrónicos terán a consideración que se establece no artigo 27 da Lei 39/2015, do 1 de outubro, de procedemento administrativo común das Administracións Públicas. Quinto: Dar traslado da presente resolución aos distintos servizos administrativos do concello, e dar conta ao Pleno municipal na primeira sesión que teña lugar. Sexto: Esta resolución producirá efectos dende a súa publicación no Boletín Oficial da Provincia da Coruña. Igualmente publicarase na sede electrónica do Concello de Cambre para os efectos de xeral coñecemento de acordo co artigo 45.1. a) da Lei 39/2015.» O que se publica para coñecemento xeral e para os efectos oportunos. Cambre, 23 de maio de 2019 O alcalde Óscar A. García Patiño